Spinks ble av World Boxing Council fratatt sin verdensmestertittel da han vegret seg mot å forsvare sin tittel mot den førsterangerte utfordreren Ken Norton. Han valgte isteden å bokse om World Boxing Associations tungvektstittel i en returkamp mot Ali. WBCs tungvektstittel gikk da til Norton, og dette var første gang en tungvektsbokser hadde blitt mester uten å ha måttet entre bokseringen. Spinks tapte returkampen mot Ali i New Orleans 15. september 1978.